**ŠTATÚT RADY ŠKOLY**

pri Súkromnej základnej škole waldorfskej, Polárna 1, 040 12 Košice

V súlade so zákonom NR SR č.596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov a v súlade s ustanovením § 9 ods.1 vyhlášky Ministerstva školstva SR č.291/2004 Z. z. ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení v znení vyhlášky č. 230/2009 Z. z. sa vydáva tento štatút rady školy.

**Čl. 1**

**Základné ustanovenie**

1. Rada školy sa zriaďuje pri Súkromnej základnej škole waldorfskej, Polárna 1, 040 12 Košice (ďalej len „škola“) dňom podpísania zápisnice z ustanovujúceho zasadnutia rady školy pri Súkromnej základnej škole waldorfskej, Polárna 1, 040 12 Košice (ďalej len „rada školy“) zriaďovateľom školy t.j. dňom 04.10.2019.
2. Sídlo rady školy je zhodné so sídlom školy pri ktorej bola zriadená,
3. Rada školy má pôsobnosť v rámci školy, pri ktorej bola zriadená.

**Čl. 2**

**Pôsobnosť a poslanie rady školy**

1. Rada školy je zriadená podľa § 24 zákona NR SR č.596/2003 Z. z. o štátnej správe v školstve a školskej samospráve a o zmene a doplnení niektorých zákonov, vyhlášky Ministerstva školstva Slovenskej republiky č.291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení v znení vyhlášky č. 230/2009 Z. z. s pôsobnosťou v rámci školy, pri ktorom je zriadená.

2. Rada školy je iniciatívnym a poradným samosprávnym orgánom, ktorý vyjadruje a presadzuje verejné záujmy a záujmy žiakov, rodičov, pedagogických zamestnancov a ostatných zamestnancov školy v oblasti výchovy a vzdelávania. Plní tiež funkciu verejnej kontroly práce vedúcich zamestnancov tejto školy z pohľadu školskej problematiky.

**Čl. 3**

**Činnosť rady školy**

1. V súlade s ust. § 24 ods.5 Z.č. 596/2003 Z.z. rada školy:

a) uskutočňuje výberové konanie na obsadenie miesta riaditeľa školy podľa ust. § 4 Z.č.596/2003 Z.z.. Podrobnosti o priebehu výberového konania na obsadenie miesta riaditeľa školy si rada školy určí v samostatnom uznesení,

b) navrhuje na základe výberového konania kandidáta na vymenovanie do funkcie riaditeľa,

c) predkladá návrh na odvolanie riaditeľa alebo sa vyjadruje k návrhu na odvolanie riaditeľa podľa § 3 ods. 8 písm. b) a c) Z.č. 596/2003 Z.z.,; návrh na odvolanie riaditeľa predkladá vždy s odôvodnením,

d) vyjadruje sa ku koncepčným zámerom rozvoja školy, k návrhu na zrušenie školy a ku skutočnostiam uvedeným v § 5 ods. 7 Z.č. 596/2003 Z.z. t.j. vyjadruje sa ku nasledovným návrhom a správam riaditeľa, predkladaným zriaďovateľovi na schválenie:

I. k návrhu na počty prijímaných žiakov a návrhu na počty tried,

II. k návrhu školského vzdelávacieho programu a výchovného programu školského klubu detí,

III. k návrhu rozpočtu,

IV. k návrhu na vykonávanie podnikateľskej činnosti školy,

V. k správe o výchovno-vzdelávacej činnosti, jej výsledkoch a podmienkach,

VI. k správe o výsledkoch hospodárenia školy,

VII. ku koncepčnému zámeru rozvoja školy a školského zariadenia rozpracovanému najmenej na dva roky,

VIII. k informácii o pedagogicko-organizačnom a materiálno-technickom zabezpečení výchovno-vzdelávacieho procesu.

2. Rada školy vo výberovom konaní na obsadenie miesta riaditeľa školy

a) posúdi predložené podklady jednotlivých uchádzačov a tajným hlasovaním určí víťaza výberového konania, na platné uznesenie vo veci vymenovania alebo odvolania riaditeľa školy je potrebný nadpolovičný počet hlasov všetkých jej členov.

b) odovzdá bezodkladne výsledky výberového konania zriaďovateľovi školy; zoznam kandidátov a návrh na kandidáta na vymenovanie za riaditeľa školy, podpísaný predsedom rady školy.

3. Riaditeľ školy vydá Školský poriadok po prerokovaní s orgánmi školskej samosprávy a v pedagogickej rade. Školský poriadok upravuje najmä podrobnosti o

a) výkone práv a povinností detí, žiakov a ich zákonných zástupcov v škole alebo v školskom zariadení, pravidlá vzájomných vzťahov a vzťahov s pedagogickými zamestnancami a ďalšími zamestnancami školy,

b) prevádzke a vnútornom režime školy alebo školského zariadenia,

c) podmienkach na zaistenie bezpečnosti a ochrany zdravia detí a žiakov a ich ochrany pred sociálno-patologickými javmi, diskrimináciou alebo násilím,

d) podmienkach nakladania s majetkom, ktorý škola alebo školské zariadenie spravuje, ak tak rozhodne zriaďovateľ.

4. V súlade s ust. §2 ods. Z.č. 597/2003 Z.z. zriaďovateľ súkromnej školy prerokuje s radou školy a s riaditeľom školy výšku príspevku podľa odseku 2 písm. e) t.j. príspevku od žiakov, rodičov alebo inej osoby, ktorá má voči žiakovi vyživovaciu povinnosť, na úhradu nákladov na výchovu a vzdelanie.

**Čl. 4**

**Zloženie rady školy**

1. Zriaďovateľ najneskôr mesiac pred voľbami do rady školy určí zloženie a počet členov rady školy s prihliadnutím na celkový počet zamestnancov školy a súčasne  pri dodržaní zásady, že počet členov rady školy, ktorí nie sú zamestnancami školy musí byť väčšinový.
2. Rada školy má počas funkčného obdobia 2019-2023 vzhľadom ku celkovému počtu zamestnancov (menej ako10) päť členov.
3. Členmi rady školy počas funkčného obdobia 2019-2023 sú na základe rozhodnutia zriaďovateľa aj vzhľadom k tomu, že škola t. č. nezamestnáva žiadnych nepedagogických zamestnancov:
4. traja zvolení zástupcovia rodičov,
5. jeden zvolený zástupca pedagogických zamestnancov,
6. jeden delegovaný zástupca zriaďovateľa.
7. V prípade, že škola v priebehu funkčného obdobia rady školy zamestná 1 nepedagogického zamestnanca, tento sa po udelení jeho súhlasu s členstvom v rade školy stane členom rady školy ku dňu vzniku pracovného pomeru na zvyšok funkčného obdobia rady školy. V prípade, že škola v priebehu funkčného obdobia rady školy zamestná viac ako 1 nepedagogického zamestnanca, prebehnú voľby spomedzi nepedagogických zamestnancov podľa čl.6 tohto Štatútu na obsadenie 1 miesta zvoleného zástupcu nepedagogických zamestnancov na zvyšok funkčného obdobia rady školy.

**Čl. 5**

**Členstvo v rade školy a spôsob voľby členov**

1. Členom rady školy môže byť iba fyzická osoba, ktorá je spôsobilá na právne úkony a je bezúhonná. Členom rady školy nemôže byť riaditeľ školy a jeho zástupca.
2. Členovia rady školy sú volení na štvorročné funkčné obdobie s výnimkou uvedenou v bode 4 čl. 4 a v bode 5 tohto článku. Funkčné obdobie plynie odo dňa zriadenia rady školy t.j. odo dňa podpísania zápisnice z ustanovujúceho zasadnutia rady školy zriaďovateľom školy.
3. Členstvo v rade školy sa pozastavuje dňom doručenia prihlášky člena rady školy alebo jemu blízkej osoby (príbuzný v priamom rade, súrodenec a manžel; iné osoby v pomere rodinnom alebo obdobnom sa pokladajú za osoby sebe navzájom blízke, ak by ujmu, ktorú utrpela jedna z nich, druhá dôvodne pociťovala ako vlastnú ujmu) do výberového konania na funkciu riaditeľa školy. Členstvo sa pozastavuje až do skončenia výberového konania. Členstvo v rade školy sa pozastavuje rovnako aj pri potvrdzovaní riaditeľa vo funkcii. V prípade pozastavenia členstva bude rada školy výberové konanie resp. potvrdzovanie riaditeľa vo funkcii realizovať v pôvodnom zložení bez člena, ktorému je členstvo pozastavené.
4. Členstvo v rade školy zaniká:

a) uplynutím funkčného obdobia rady školy,

b) vzdaním sa členstva,

c) ak sa člen rady školy stane riaditeľom školy,

d) ak zástupca pedagogických zamestnancov alebo nepedagogických zamestnancov školy alebo školského zariadenia prestane byť zamestnancom školy alebo školského zariadenia,

e) ak dieťa zvoleného zástupcu rodičov prestane byť žiakom školy,

f) odvolaním zvoleného člena,

g) odvolaním delegovaného zástupcu zriaďovateľa,

h) obmedzením alebo pozbavením člena spôsobilosti na právne úkony,

i) smrťou člena alebo jeho vyhlásením za mŕtveho.

1. V prípade zániku členstva voleného člena v rade školy sa voľné miesto v rade školy na zvyšok jej funkčného obdobia obsadí kandidátom, ktorý nasledoval ako ďalší v poradí v rámci volebnej skupiny (pedagogickí zamestnanci školy, nepedagogickí zamestnanci školy, rodičia), ku ktorej patril člen, ktorého členstvo v rade školy zaniklo za podmienky, že s tým tento kandidát súhlasí. V prípade, že s obsadením voľného miesta člena rady školy nesúhlasí žiaden v poradí nasledujúci kandidát, uskutočnia sa nové voľby podľa čl. 6 tohto Štatútu v rámci volebnej skupiny (pedagogickí zamestnanci školy, nepedagogickí zamestnanci školy, rodičia), ku ktorej patril člen, ktorého členstvo v rade školy zaniklo.
2. V prípade zániku členstva delegovaného člena v rade školy sa voľné miesto obsadí delegovaním nového člena zriaďovateľom.

**Priebeh voľby členov rady školy:**

1. Voľby členov rady školy z pedagogických zamestnancov, nepedagogických zamestnancov a rodičov žiakov školy zabezpečuje riaditeľ školy najneskôr 30 dní pred termínom určeným na ustanovenie obecnej školskej rady alebo najneskôr v termíne skončenia funkčného obdobia rady školy. Zároveň deleguje svojich zástupcov do rady školy zriaďovateľ.
2. Zriaďovateľ najneskôr mesiac pred voľbami do rady školy vykoná a zverejní výzvu na voľby členov rady školy.
3. Riaditeľ školy zvyčajným spôsobom zvolá pedagogických zamestnancov školy aj nepedagogických zamestnancov školy, osobitne zvolá rodičov žiakov školy (ďalej len "volič").
4. Kandidáta na voleného člena rady školy môže po jeho súhlase navrhnúť ktorýkoľvek z voličov. Súhlas musí byť daný písomne s podpisom navrhovaného kandidáta.
5. Zriaďovateľ najneskôr mesiac pred voľbami do rady školy za členov volebnej komisie vymenuje 3 osoby, z ktorých žiadna nie je kandidátom vo voľbách do rady školy. Súčasne určí, ktorá z vymenovaných osôb bude predsedom volebnej komisie. Predseda volebnej komisie riadi činnosť volebnej komisie.
6. Voľby do rady školy sa môžu uskutočniť, ak je prítomná nadpolovičná väčšina oprávnených voličov.
7. Ak nie je prítomná nadpolovičná väčšina, voľby nemôžu pokračovať a musia sa zopakovať. Ak sa nezišla nadpolovičná väčšina oprávnených voličov, riaditeľ vyhlási opakovanú voľbu, pričom sa pri opakovaných voľbách podmienka účasti nadpolovičnej väčšiny nevyžaduje.
8. Voľby sa uskutočňujú tajným hlasovaním.
9. Do rady školy sú zvolení vo voľbách za členov rady školy tí zástupcovia pedagogických zamestnancov školy, nepedagogických zamestnancov školy a rodičov žiakov školy, ktorí vo voľbách získali najvyšší počet hlasov prítomných voličov. Pri rovnosti hlasov o členstve v rade školy rozhodne žrebovaním predseda volebnej komisie.
10. Po uskutočnení volieb za každú volenú skupinu (pedagogickí zamestnanci školy, pedagogickí zamestnanci školy, rodičia) a po delegovaní zástupcov zriaďovateľa, zriaďovateľ v spolupráci s riaditeľom školy zvolá ustanovujúce zasadnutie rady školy.
11. Zriaďovateľ najneskôr mesiac pred voľbami do rady školy vydá usmernenie ku voľbám do rady školy, v ktorom uvedie všetky podrobnosti o priebehu volieb v súlade s platnou legislatívou.

**Čl. 6**

**Pravidlá rokovania rady školy**

1. Rada školy je uznášaniaschopná, ak je na jej zasadnutí prítomná nadpolovičná väčšina jej

členov.

2. Na platné uznesenie rady školy je potrebný nadpolovičný počet hlasov prítomných členov rady školy s výnimkou týchto prípadov:

a) na platné uznesenie rady školy vo veci vymenovania, odvolania alebo potvrdenia riaditeľa vo funkcii je potrebný nadpolovičný počet hlasov všetkých jej členov,

b) na platné uznesenie rady školy vo veci odvolania predsedu rady školy je potrebný nadpolovičný počet hlasov všetkých jej členov,

c) na platné uznesenie rady školy o neverejnosti jej zasadnutia je potrebná dvojtretinová väčšina hlasov všetkých jej členov.

3. **Rada školy sa schádza podľa potreby, najmenej však štyrikrát ročne.**

4. Predseda rady školy informuje riaditeľa školy o pláne zasadnutí na príslušný kalendárny

rok. Riaditeľ školy v súlade s plánom zasadaní predkladá rade školy príslušné materiály a to

spravidla v písomnej forme a v požadovanom množstve.

**Čl. 7**

**Práva a povinnosti člena rady školy**

1. Člen rady školy má právo:

a) navrhovať kandidátov, voliť a byť volený za predsedu rady školy,

b) predkladať na rokovanie rady školy vlastné námety a materiály,

c) byť informovaný o všetkých skutočnostiach, ktoré sú predmetom rokovania rady školy a slobodne sa k nim vyjadrovať,

d) hlasovať o všetkých uzneseniach rady školy

e) predkladať na rokovanie rady školy vlastné námety prípadne materiály.

2. Člen rady školy je povinný sa zúčastňovať jej zasadnutí. Neúčasť na troch po sebe nasledujúcich zasadnutiach sa hodnotí ako nezáujem o výkon funkcie a neplnenie povinností člena rady školy podľa tohto Štatútu a môže byť dôvodom na jeho odvolanie radou školy.

3. Člen rady školy je povinný zabezpečiť ochranu osobných údajov chránených všeobecne záväznými právnymi predpismi.

**Čl. 8**

**Predseda rady školy**

1. Rada školy na svojom prvom zasadnutí volí zo svojich členov predsedu rady školy. Neskôr ho volí v prípade, že predsedovi rady školy zaniklo členstvo v rade školy podľa čl.5 bod 4 tohto Štatútu alebo v prípade, že bol predseda rady školy odvolaný podľa ust. bodu 4 tohto článku.

2. Predsedu rady školy volia členovia rady školy nadpolovičnou väčšinou hlasov všetkých členov rady školy.

3. Zriaďovateľ najneskôr mesiac pred voľbami do rady školy vydá usmernenie ku voľbám predsedu rady školy, v ktorom uvedie všetky podrobnosti o priebehu volieb v súlade s platnou legislatívou.

4. Predsedu rady školy rada školy nadpolovičnou väčšinou hlasov všetkých jej členov

a) vždy odvolá, ak:

I. bol právoplatne odsúdený za úmyselný trestný čin,

II. o to sám požiada.

III. koná v rozpore s platnou legislatívou

b) môže rada školy odvolať, ak:

I. nie je schopný podľa lekárskeho posudku zo zdravotných dôvodov vykonávať túto funkciu

dlhšie ako tri mesiace,

II. si neplní povinnosti, ktoré mu vyplývajú zo Štatútu.

5. Predseda rady školy je na čele rady školy, riadi jej činnosť a koná v jej mene.

6. Predseda rady školy:

a) zvoláva, pripravuje a riadi zasadnutia rady školy,

b) zvolá radu školy najneskôr do 15 dní, ak o to požiadajú aspoň 3 jej členovia, riaditeľ školy alebo zriaďovateľ školy,

c) vypracuje výročnú správu v termíne určenom radou školy, najneskôr do 31. marca. Výročná správa je pre verejnosť prístupná v sídle rady školy. Výročná správa obsahuje:

I. prehľad činností vykonávaných v kalendárnom roku s uvedením vzťahu k účelu založenia rady školy,

II. prehľad o finančnej úhrade nákladov na ustanovenie a činnosť rady školy,

III. zmeny a nové zloženie rady školy, ku ktorým došlo v priebehu roka,

IV. ďalšie údaje určené radou školy.

**Čl. 10**

**Vzťah rady školy k orgánom miestnej štátnej správy**

1. Rada školy pri výkone svojich kompetencií spolupracuje s Okresným úradom v sídle kraja najmä vo veciach spadajúcich do jeho pôsobnosti uvedených v bode 2 tohto článku.

2. Okresný úrad v sídle kraja najmä:

a) spracúva podklady na štatistické spracovanie údajov o výchove a vzdelávaní v školách a v školských zariadeniach v jeho územnej pôsobnosti,

b) spracúva a poskytuje informácie v oblasti výchovy a vzdelávania vo svojej pôsobnosti orgánom štátnej správy a verejnosti,

c) vyjadruje sa k zaradeniu školy, v ktorej vzdelávanie sa považuje za sústavnú prípravu na povolanie, do siete vo svojej územnej pôsobnosti, ak nie je zriaďovateľom školy, podľa potrieb na trhu práce,

d) plní úlohy v oblasti financovania škôl a školských zariadení a kontroluje efektívnosť využívania finančných prostriedkov pridelených školám a školským zariadeniam,

e) poskytuje odbornú poradenskú činnosť zriaďovateľom súkromných škôl a školských zariadení a to v oblastiach:

I. organizácie výchovy a vzdelávania,

II. školského stravovania,

III. informatiky,

IV. práce s deťmi a mládežou a záujmového vzdelávania,

V. rozvoja telesnej výchovy a športu,

VI. bezpečnosti a ochrany zdravia pri práci, požiarnej ochrany a civilnej ochrany pre školy vo svojej zriaďovateľskej pôsobnosti,

VII. pracovnoprávnych vzťahov a odmeňovania,

f) kontroluje dodržiavanie všeobecne záväzných právnych predpisov v oblasti školstva, výchovy a vzdelávania a v oblasti školského stravovania v školách a v školských zariadeniach vo svojej územnej pôsobnosti s výnimkou kontroly vykonávanej Štátnou školskou inšpekciou,

g) vydáva organizačné pokyny pre zriaďovateľov a riaditeľov škôl a školských zariadení vo svojej územnej pôsobnosti,

h) organizuje, koordinuje a finančne zabezpečuje okresné a krajské kolá súťaží detí a žiakov škôl a školských zariadení vo svojej územnej pôsobnosti a predmetové olympiády žiakov škôl a školských zariadení vo svojej územnej pôsobnosti,

i) organizačne a finančne zabezpečuje spoluprácu so zriaďovateľmi vo svojej územnej pôsobnosti, s právnickými osobami a občianskymi združeniami zabezpečujúcimi šport a telesnú kultúru,

j) finančne zabezpečuje celoslovenské kolá súťaží detí a žiakov škôl a školských zariadení organizovaných na území kraja okrem celoslovenských kôl súťaží zabezpečovaných ministerstvom a spolupracuje s organizátormi súťaží.

**Čl.11**

**Finančné zabezpečenie rady školy**

1. Finančnú úhradu nákladov na ustanovenie a činnosť rady školy zabezpečuje riaditeľ školy z rozpočtu školy.

2. Rada školy nemá vlastný majetok.

**Čl.12**

**Záverečné ustanovenia**

1. Tento Štatút nadobúda účinnosť dňom jeho schválenia radou školy nadpolovičným počtom hlasov prítomných členov uznášaniaschopnej rady školy.
2. Zmeny v Štatúte rady školy je možné vykonať formou očíslovaného dodatku prijatého na zasadnutí rady školy nadpolovičnou väčšinou prítomných členov uznášaniaschopnej rady školy.

V Košiciach dňa 04.10.2019

Mgr. Marcela Kováčová

predseda Rady školy